SCB ผุดแคมเปญ “ดีจัง แบ่งชำระรายเดือน” เอื้อลูกหนี้บัตรเครดิตช่วง “โควิด” ระบาด
SCB ผุดแคมเปญ "ดีจัง แบ่งชำระรายเดือน" เอื้อลูกหนี้บัตรเครดิตช่วง “โควิด” ระบาด
14 เม.ย. 2563

นางอภิพันธ์ เจริญอนุสรณ์ ผู้จัดการใหญ่ ธนาคารไทยพาณิชย์ จำกัด (มหาชน) หรือ SCB เปิดเผยว่า สถานการณ์การแพร่ระบาดของไวรัสโควิด-19 ส่งผลให้เศรษฐกิจทั้งภายในและต่างประเทศชะลอตัว กระทบต่อธุรกิจและรายได้ของผู้คนในประเทศ ธนาคารมีความห่วงใยและตระหนักถึงความเดือดร้อนของลูกค้าจึงได้จัดตั้งศูนย์ให้ความช่วยเหลือลูกค้าและออกมาตรการช่วยเหลือลูกค้าอย่างต่อเนื่องนับตั้งแต่ปลายเดือนมกราคม 2563 ที่ผ่านมา
และล่าสุดธนาคารได้เพิ่มเติมมาตรการช่วยเหลือลูกค้าบัตรเครดิต ขานรับและร่วมมือกับธนาคารแห่งประเทศไทย (ธปท.) โดยในเดือนเมษายนนี้ ธนาคารจะนำเสนอบริการ “ดีจัง แบ่งชำระรายเดือน” (Call for ดีจัง) ดอกเบี้ยพิเศษ 12% ต่อปี ระยะเวลา 48 เดือน ผ่านโมบายแบงก์กิ้งแอพพลิเคชัน SCB EASY ตั้งแต่วันนี้ถึงวันที่ 30 มิถุนายน 2563 เพื่อเร่งบรรเทาความเดือดร้อนของลูกค้าให้ได้มากที่สุด
ทั้งนี้ ธนาคารได้แบ่งกลุ่มลูกค้าที่ได้รับผลกระทบออกเป็นทางตรงและทางอ้อม โดยพิจารณาจากอาชีพ รายได้ สถานที่ทำงาน ที่อยู่อาศัย และลูกค้าต้องไม่มีประวัติค้างชำระ
สำหรับมาตรการช่วยเหลือสำหรับลูกค้าบัตรเครดิตไทยพาณิชย์ที่ได้รับผลกระทบจากโควิด-19 ที่ธนาคารได้ทยอยออกมาตรการช่วยเหลือต่าง ๆ ไปก่อนหน้านี้ ได้แก่ ปรับลดอัตราผ่อนชำระขั้นต่ำจากเดิม 10% เป็น 5% ในปี 2563-2564  เป็น 8% ในปี 2565 และ 10% ในปี 2566 โดยปรับให้ลูกค้าทุกคนอัตโนมัติตั้งแต่รอบบิลเดือนเมษายนเป็นต้นไป และมาตรการพักชำระเงินต้นและดอกเบี้ย นานสูงสุด 6 เดือน ซึ่งลูกค้าสามารถลงทะเบียนเพื่อรับมาตรการช่วยเหลือผ่าน 3 ช่องทาง ได้แก่ แอพพลิเคชัน SCB EASY คอลเซ็นเตอร์ และสาขาธนาคารทั่วประเทศ
“ภาพรวมธุรกิจบัตรเครดิตและสินเชื่อบุคคลในครึ่งแรกของปีนี้  คาดว่ายอดใช้จ่ายโดยรวมจะหดตัวลงเมื่อเทียบกับปีที่ผ่านมา อันเนื่องมาจากเศรษฐกิจที่ชะลอตัวทั่วโลก ธนาคารจึงได้ปรับแผนธุรกิจโดยจะเน้นให้ความช่วยเหลือลูกค้าที่มีปัญหา ผ่านมาตรการพักชำระหนี้สูงสุด 6 เดือน การลดอัตราชำระคืนขั้นต่ำจาก 10% เป็น 5% (เมษายน 2563 – ธันวาคม 2564)
รวมถึงบริการ “ดีจัง แบ่งชำระรายเดือน” ดอกเบี้ย 12% ต่อปี เป็นระยะเวลา 48 เดือน ตั้งแต่วันนี้จนถึง 30 มิถุนายน 2563 ทั้งนี้ ธนาคารจะเร่งให้ความช่วยเหลือลูกค้าอย่างเต็มความสามารถ เพื่อบรรเทาความเดือดร้อนและช่วยลูกค้าทุกกลุ่มของธนาคารให้สามารถก้าวผ่านวิกฤตเศรษฐกิจและช่วงเวลาที่ยากลำบากเช่นนี้ไปด้วยกัน” นางอภิพันธ์ กล่าว